Neuvoston 2 päivänä kesäkuuta 1995 vahvistama YHTEINEN KANTA (EY) N:o 10/95 Euroopan parlamentin ja neuvoston päätöksen tekemiseksi aidsin ja eräiden muiden tartuntatautien ehkäisemistä koskevan yhteisön toimintaohjelman hyväksymisestä kansanterveyden alalla (vuosiksi 1996-2000)



Virallinen lehti nro C 216 , 21/08/1995 s. 0011



Neuvoston 2 päivänä kesäkuuta 1995 vahvistama YHTEINEN KANTA (EY) N:o 10/95 Euroopan parlamentin ja neuvoston päätöksen tekemiseksi aidsin ja eräiden muiden tartuntatautien ehkäisemistä koskevan yhteisön toimintaohjelman hyväksymisestä kansanterveyden alalla (vuosiksi 1996-2000) (95/C 216/02) EUROOPAN PARLAMENTTI JA EUROOPAN UNIONIN NEUVOSTO, jotka ottavat huomioon Euroopan yhteisön perustamissopimuksen ja erityisesti sen 129 artiklan, ottavat huomioon komission ehdotuksen(1), ottavat huomioon talous- ja sosiaalikomitean lausunnon(2), ottavat huomioon alueiden komitean lausunnon(3), noudattavat perustamissopimuksen 189 b artiklassa määrättyä menettelyä(4), sekä katsovat, että 1) vastauksena yhteisön toimintapuitteista kansanterveyden alalla 24 päivänä marraskuuta 1993 annettuun komission tiedonantoon neuvosto on sisällyttänyt 2 päivänä kesäkuuta 1994 antamassaan päätöslauselmassa(5) aidsin ja eräät muut tartuntataudit yhteisön toiminnan painopistealueisiin, joista komissiota kehotetaan esittämään toteutettavia toimia koskevat ehdotuksensa, 2) aids on tällä hetkellä parantumaton tauti, jota pidetään laajalle levinneenä vitsauksena ja jonka torjumiseen tarvitaan yhteensovitettua toimintaa niin tutkimuksen kuin ehkäisynkin alalla, 3) aids on ilmiö, joka koettelee inhimillisiä suhteita niiden henkilökohtaisimmilla alueilla, mutta myös yhteisön käyttäytymistä - tämä ilmiö koskee lääketiedettä, sosiologiaa ja tutkimusta, mutta myös oikeustiedettä ja taloutta, politiikkaa, kansanterveyttä, koulutusta ja kulttuuria, 4) neuvoston ja neuvostossa kokoontuneiden jäsenvaltioiden terveysministerien päätöksellä 91/317/ETY hyväksytty(6), ohjelmaan "Eurooppa aidsia vastaan" kuuluva toimintasuunnitelma päättyi vuoden 1993 lopussa, 5) "Eurooppa aidsia vastaan" -ohjelmaa on jatkettu korkeintaan vuoden 1995 loppuun asti Euroopan parlamentin ja neuvoston 19 päivänä kesäkuuta 1995 tekemällä päätöksellä N:o 1729/95/EY(7). 6) neuvosto 13 päivänä joulukuuta 1993 tekemissään päätelmissä(8) ja Euroopan parlamentti 26 päivänä toukokuuta 1989(9), 15 päivänä toukokuuta 1991(10) ja 19 päivänä marraskuuta 1993(11) antamissaan päätöslauselmissa ovat arvioineet, että on välttämätöntä perehtyä tarkemmin tautien syihin ja epidemiologisiin yhteyksiin ja että tämän vuoksi ne ovat kehottaneet komissiota tekemään ehdotuksia epidemiologisen verkon perustamisesta yhteisössä, 7) neuvosto ja Euroopan parlamentti korostavat tarvetta valvoa tietojen vertailukelpoisuutta ja yhteensopivuutta, kehittää epidemiologian teoreettista koulutusta sekä tähän verkkoon osallistuvien työryhmien epidemiologian kenttätyötä epidemiologisten tietojen keruuseen tarkoitetun verkon moitteettoman toiminnan varmistamiseksi, 8) Euroopan yhteisö voisi osallistua kokemusten vaihdon ja tiedon levittämisen järjestämiseen terveydenhuollon ammattihenkilöstön erityiskoulutuksen sekä kaikkien asianosaisten yhteiskunnallisten tahojen kuten opettajien, perheiden, viranomaisten ja yritysjohtajien valistamisen alalla, 9) neuvosto ja neuvostossa kokoontuneet terveysministerit kehottavat 13 päivänä marraskuuta 1992 antamassaan päätöslauselmassa(12) komissiota tutkimaan voimassaolevia määräyksiä, jotka koskevat jäsenvaltioiden välistä yhteistyötä tartuntatautien seurannassa ja valvonnassa, 10) on tärkeää jatkaa yhteisön tasolla aloitettua toimintaa aidsin alalla, laajentaa toiminta koskemaan eräitä muita tartuntatauteja, eritoten sukupuolitauteja, ja vahvistaa komission määrittelemää toimintaa(13) kansanterveyden alalla, 11) tässä toiminnassa on otettava huomioon, kuten neuvosto kehottaa 27 päivänä toukokuuta 1993 antamassaan päätöslauselmassa(14), kansanterveyden alalla harjoitettu tai siihen vaikuttava yhteisön muu toiminta, 12) yhteisön toiminta, joka on suunnattu aidsin ja muiden tartuntatautien ehkäisyyn, antaa toiminnan laajuuden ja vaikutukset huomioon ottaen paremmat mahdollisuudet suunniteltujen tavoitteiden toteuttamiseen, 13) on tärkeää, että yhteisön tasolla laaditut ja toteutetut politiikat ja ohjelmat ovat yhteensopivia yhteisön aidsin ja muiden tartuntatautien ehkäisemiseksi tarkoitetun toiminnan tavoitteiden kanssa; on erityisen tärkeää sovittaa kiinteästi yhteen biolääketieteen ja terveyden alaan kuuluvan yhteisön tutkimusohjelman toiminnan sekä näiden tautien ehkäisyyn tarkoitetun yhteisön toiminnan toteuttaminen, 14) on tarpeen edistää tutkimusta jäsenvaltioissa, jotta tehokkaimmat ehkäisymenetelmät tunnistetaan ja näiden tutkimusten merkittävimmät tulokset julkaistaan, 15) yhteistyötä toimivaltaisten kansainvälisten järjestöjen sekä kolmansien maiden kanssa olisi vahvistettava, 16) monivuotinen ohjelma, jossa määritellään yhteisön toiminnan tavoitteet, painopistealueet aidsin ja muiden tartuntatautien suhteen sekä soveltuvat arviointimenettelyt, on välttämätön, 17) on tärkeää, että komissio varmistaa ohjelman toteuttamisen kiinteässä yhteistyössä jäsenvaltioiden kanssa; tämän vuoksi on tarpeen säätää menettelystä, jolla voidaan varmistaa, että jäsenvaltiot osallistuvat kokonaisvaltaisesti ohjelman toteuttamiseen, 18) Euroopan parlamentin, neuvoston ja komission välillä on 20 päivänä joulukuuta 1994 sovittu perustamissopimuksen 189 b artiklassa määrätyn menettelyn mukaisesti annettujen säädösten täytäntöönpanomenettelyä koskevasta väliaikaisesta järjestelystä, 19) toiminnalliselta kannalta on tarpeen suojata ja kehittää edellisten toimintasuunnitelmien aikana toteutettuja investointeja sekä eurooppalaisten kokeiluverkkojen että kaikkien aidsin ja muiden tartuntatautien torjunnassa mukana olevien tahojen aktivoinnin suhteen, 20) olisi kuitenkin vältettävä mahdollisia päällekkäisiä toimia edistämällä kokemusten vaihtoa ja luomalla yhdessä yleisölle tiedottamisen, terveyskasvatuksen sekä terveydenhoitohenkilöstön koulutuksen perusyksiköitä, jotka voidaan suunnata erityisille kohderyhmille sekä valtion ulkopuolisille järjestöille mukaan lukien potilasyhdistykset, 21) tämän ohjelman tavoitteena on oltava aidsin ja muiden tartuntatautien leviämisen estäminen yhteisössä edistämällä niiden levinneisyyttä ja kehittymistä koskevaa tuntemusta, riskialttiiden tilanteiden ja käyttäytymisen parempaa tunnistamista sekä varhaisen havaitsemisen ja sosiaalisen, terveydellisen ja lääketieteellisen avun parantamista, jotta voidaan ehkäistä aidsin ja eräiden muiden tartuntatautien leviäminen sekä täten vähentää niihin liittyvää kuolleisuutta ja sairastuvuutta sekä aidsiin sairastuneisiin ja HIV-tartunnan saaneisiin henkilöihin kohdistuvaa syrjintää, 22) tämän ohjelman arvon ja vaikutuksen lisäämiseksi on syytä arvioida harjoitettua toimintaa jatkuvasti erityisesti sen tehokkuuden ja tavoitteiden saavuttamisen osalta sekä kansallisella että yhteisön tasolla ja tehdä tarvittaessa välttämättömät mukautukset, 23) tämän ohjelman tavoitteet ja sen täytäntöönpanemiseksi toteutetut toimenpiteet kuuluvat perustamissopimuksen 129 artiklan 1 kohdan kolmannessa alakohdassa tarkoitettuihin terveyden suojelua koskeviin vaatimuksiin ja ovat tällä perusteella osa yhteisön muuta politiikkaa, 24) tämän ohjelman saatavuutta on helpotettava etenkin niiden järjestöjen osalta, joilla ei ole mahdollisuuksia saada vaivattomasti tietoja yhteisön ohjelmista, 25) avustusten myöntämismenettelyjen on oltava yksinkertaisia ja ymmärrettäviä ja huolehdittava näiden menettelyjen ja niiden seurannan täydellisestä avoimuudesta, 26) tässä päätöksessä laaditaan koko tämän ohjelman voimassaoloajaksi rahoituspuitteet, jotka muodostavat ensisijaisen ohjeen 6 päivänä maaliskuuta 1995 annetun Euroopan parlamentin, neuvoston ja komission julistuksen 1 kohdan mukaisesti budjettivallan käyttäjälle vuosittaisen budjettimenettelyn puitteissa, ja 27) tämän ohjelman on oltava viiden vuoden pituinen, jotta asetettujen tavoitteiden saavuttamiseksi voitaisiin toteuttaa riittävän pitkäaikaisia toimenpiteitä, OVAT PÄÄTTÄNEET SEURAAVAA: 1 artikla Ohjelman laatiminen 1. Aidsin ja eräiden muiden tartuntatautien ehkäisemistä koskeva yhteisön tomintaohjelma, jäljempänä "tämä ohjelma", hyväksytään kaudeksi 1 päivästä tammikuuta 1996 aina 31 päivään joulukuuta 2000 kansanterveyden alan toiminnassa. 2. Tämän ohjelman tarkoituksena on osaltaan vaikuttaa tartuntataudeista johtuvan kuolleisuuden ja sairastuvuuden sekä aids-viruksen tai muiden tartunnanaiheuttajien aiheuttaman tartuntavaaran alenemiseen kannustamalla jäsenvaltioiden välistä yhteistyötä, tukemalla niiden toimintaa ja edistämällä niiden toimintalinjojen ja ehkäisyohjelmien yhteensovittamista. 3. Tässä ohjelmassa toteutettavat toimet ja niiden erityistavoitteet ovat liitteessä seuraavissa kohdissa: A. Tartuntatautien seuranta ja valvonta B. Tartunnan torjuminen c. Tiedotus, kasvatus ja koulutus D. HIV-tartunnan saaneiden tai aidsiin sairastuneiden henkilöiden avustaminen ja syrjinnän ehkäiseminen. 2 artikla Toteuttaminen 1. Komissio varmistaa liitteessä olevien toimien toteuttamisen 5 artiklan mukaisesti kiinteässä yhteistyössä jäsenvaltioiden kanssa. 2. Komissio toimii yhteistyössä aidsin ja muiden tartuntatautien ehkäisyä harjoittavien laitosten ja järjestöjen kanssa. 3. Jäsenvaltioita kehotetaan toteuttamaan tarpeellisiksi katsomansa toimenpiteet tämän ohjelman toteuttamisen yhteensovittamiseksi ja järjestämiseksi kansallisella tasolla. 3 artikla Talousarvio 1. Rahoitusohje tämän ohjelman toteuttamiseksi 1 artiklassa tarkoitetuksi kaudeksi vahvistetaan 49,6 miljoonaksi ecuksi. 2. Budjettivallan käyttäjä hyväksyy vuosittaiset määrärahat rahoitusnäkymien rajoissa. 4 artikla Yhtenäisyys ja täydentävyys Komissio ja jäsenvaltiot huolehtivat siitä, että tässä ohjelmassa toteutettavat toimet ja muut merkitykselliset toimet ja aloitteet, mukaan luettuna yhteisön puitetutkimusohjelmaan kuuluva biolääketieteen ja terveyden alan tutkimusohjelma sekä yhteisön toiminta kehitysmaissa ovat keskenään yhteneväisiä ja toisiaan täydentäviä. 5 artikla Komitea 1. Komissiota avustaa komitea, jäljempänä "komitea", joka muodostuu kahdesta kunkin jäsenvaltion nimeämästä edustajasta ja jonka puheenjohtajana on komission edustaja. 2. Komission edustaja tekee komitealle ehdotuksen tarvittavista toimenpiteistä, jotka koskevat: a) komitean työjärjestystä, b) vuosittaista työohjelmaa, jossa osoitetaan toiminnan painopisteet, c) tähän ohjelmaan kuuluvien hankkeiden valintaa ja rahoitusta koskevia yksityiskohtaisia sääntöjä, perusteita ja menettelyitä, myös niitä, jotka koskevat yhteistyötä kansanterveyden alan toimivaltaisten kansainvälisten järjestöjen kanssa ja 6 artiklan 2 kohdassa tarkoitettujen maiden osallistumista, d) arviointimenettelyä, e) tulosten levitystä ja siirtämistä koskevia yksityiskohtaisia sääntöjä, f) 2 artiklan 2 kohdassa tarkoitettujen laitosten ja järjestöjen kanssa tehtävää yhteistyötä koskevia yksityiskohtaisia sääntöjä. Komitea antaa lausuntonsa edellä tarkoitettuja toimenpiteitä koskevasta ehdotuksesta määräajassa, jonka puheenjohtaja voi asettaa asian kiireellisyyden mukaisesti. Lausunto annetaan perustamissopimuksen 148 artiklan 2 kohdassa niiden päätösten edellytykseksi määrätyllä enemmistöllä, jotka neuvosto tekee komission ehdotuksesta. Komiteaan kuuluvien jäsenvaltioiden edustajien äänet painotetaan mainitussa artiklassa määrätyllä tavalla. Puheenjohtaja ei osallistu äänestykseen. Komissio päättää toimenpiteistä, joita sovelletaan välittömästi. Jos toimenpiteet eivät kuitenkaan ole komitean antaman lausunnon mukaisia, komissio ilmoittaa niistä viipymättä neuvostolle. Tällöin komissio lykkää päättämiensä toimenpiteiden soveltamista kahdella kuukaudella ilmoituksen tekopäivästä. Neuvosto voi määräenemmistöllä päättää asiasta toisin edellisessä kohdassa tarkoitetun ajan kuluessa. 3. Lisäksi komissio voi kuulla komiteaa kaikissa tämän ohjelman toteuttamista koskevissa kysymyksissä. Komission edustaja tekee komitealle ehdotuksen tarvittavista toimenpiteistä. Komitea antaa, tarvittaessa äänestettyään, lausuntonsa ehdotuksesta määräajassa, jonka puheenjohtaja voi asettaa asian kiireellisyyden mukaan. Lausunto merkitään pöytäkirjaan; lisäksi jokaisella jäsenvaltiolla on oikeus pyytää, että sen kanta merkitään pöytäkirjaan. Komission on otettava, niin suurelta osin kuin mahdollista, huomioon komitean lausunto. Sen on ilmoitettava komitealle, millä tavoin lausunto on otettu huomioon. 4. Komission edustaja ilmoittaa komitealle säännöllisesti: - tämän ohjelman puitteissa myönnetyistä rahoitustuista (määrä, kesto, jakaminen ja tuen saajat), - komission ehdotuksista tai yhteisön aloitteista ja tämän ohjelman tavoitteiden saavuttamiseen suoraan yhteydessä olevien alojen ohjelmien toteuttamisesta 4 artiklassa tarkoitetun yhtenäisyyden ja täydentävyyden varmistamiseksi. 6 artikla Kansainvälinen yhteistyö 1. Tätä ohjelmaa toteutettaessa edistetään ja toteutetaan yhteistyötä 5 artiklassa säädetyn menettelyn mukaisesti kolmansien maiden ja kansanterveyden alan toimivaltaisten kansainvälisten järjestöjen kanssa, erityisesti Yhdistyneiden kansakuntien, Maailman terveysjärjestön sekä Euroopan neuvoston kanssa. 2. Tähän ohjelmaan voivat osallistua Keski- ja Itä-Euroopan assosioituneet maat (KIE-maat) assosiointisopimusten näiden maiden kanssa tehtävissä yhteisön ohjelmiin osallistumista koskevissa lisäpöytäkirjoissa vahvistettujen edellytysten mukaisesti. Tähän ohjelmaan voivat osallistua Kypros ja Malta ylimääräisten määrärahojen perusteella ja samojen sääntöjen mukaisesti, joita sovelletaan EFTA-maihin, kyseisten maiden kanssa sovittavien menettelyjen mukaisesti. 7 artikla Seuranta ja arviointi 1. Komissio varmistaa toteutettujen toimien arvioinnin ottaen huomioon jäsenvaltioiden laatimat selvitykset ja käyttäen tarvittaessa apunaan ulkopuolisia asiantuntijoita. 2. Komissio antaa jakson puolivälissä väliaikakertomuksen ja tämän ohjelman toteuduttua lopullisen kertomuksen Euroopan parlamentille ja neuvostolle. Komissio sisällyttää kertomuksiin arviointien tulokset. Se toimittaa kertomukset myös talous- ja sosiaalikomitealle ja alueiden komitealle. Tehty . . . Euroopan parlamentin puolesta Puheenjohtaja Neuvoston puolesta Puheenjohtaja (1) EYVL N:o C 333, 29.11.1994, s. 34 (2) EYVL N:o C 133, 31.5.1995, s. 23 (3) Lausunto annettu 21 päivänä huhtikuuta 1995 (sitä ei ole vielä julkaistu virallisessa lehdessä). (4) Euroopan parlamentin lausunto annettu 27 päivänä huhtikuuta 1995 (EYVL N:o C 126, 22.5.1995), neuvoston yhteinen kanta vahvistettu . . . (sitä ei ole vielä julkaistu virallisessa lehdessä) ja Euroopan parlamentin päätös tehty . . . (sitä ei ole vielä julkaistu virallisessa lehdessä). (5) EYVL N:o C 165, 17.6.1994, s. 1 (6) EYVL N:o L 175, 4.7.1991, s. 26 (7) EYVL N:o L 168, 18.6.1995, s. 1 (8) EYVL N:o C 15, 18.1.1994, s. 6 (9) EYVL N:o C 158, 26.6.1989, s. 477 (10) EYVL N:o C 158, 17.6.1991, s. 45 (11) EYVL N:o C 329, 6.12.1993, s. 375 (12) EYVL N:o C 326, 11.12.1992, s. 1 (13) KOM(93) 559 lopull., 24.11.1993 (14) EYVL N:o C 174, 25.6.1993, s. 1 LIITE AIDSIN JA ERÄIDEN MUIDEN TARTUNTATAUTIEN EHKÄISEMISTÄ KOSKEVA YHTEISÖN TOIMINTAOHJELMA (1996-2000) A. Tartuntatautien seuranta ja valvonta Tavoite Myötävaikuttaa - ottaen huomioon kansainväliset standardit tautien luokituksesta - HIV:n/aidsin ja muiden tartuntatautien tuntemuksen ja näitä koskevan tiedon levittämisen parantamiseen sekä näiden tautien seurantajärjestelmien yhteensovittamisen sekä vastausten yhteensovittamisen parantamiseen yhteisön tasolla erityisesti epidemian puhkeamisen yhteydessä. Toimet 1. Tutkitaan jäsenvaltioiden kanssa keinoja, joiden avulla tietojen määrää voidaan kasvattaa ja niiden laatua, vertailukelpoisuutta ja saatavuutta parantaa, ja tuetaan kansallisten tai alueellisten seurantajärjestelmien vahvistamista ja verkostointia sekä HIV:n/aidsin ja niihin liittyvien sairauksien osalta tuetaan Eurooppalaista aidsin epidemiologista seurantakeskusta. 2. Myötävaikutetaan jäsenvaltioiden epidemiologisten seurantajärjestelmien laadun ja yhteensovittamisen parantamiseen ja osallistutaan seurantaverkkojen kehittämiseen, jotka perustuvat yhdessä määriteltyihin tiedonvälitysmenetelmiin ja -edellytyksiin sekä ennalta tapahtuvaan kuulemiseen ja vastausten yhteensovittamiseen. 3. Luodaan kansanterveyden epidemiologien yhteisön sisäinen verkko, jotta voidaan määritellä yhteiset seurantamenetelmät ja -välineet sekä lisätä kykyä tuottaa yhteensovitetut vastineet tartuntatautien kehittymistä vastaan erityisesti epidemian puhkeamisen yhteydessä. 4. Myötävaikutetaan tartuntatauteja käsittelevien säännöllisten tiedotteiden ja yhteisön tiedotteen, joihin sisältyisi sekä rutiiniseurantaan liittyviä tietoja että erityisiä epidemiologian tutkimusraportteja, tuottamiseen ja levitykseen erityisesti antamalla tarpeellista taustatukea. 5. Edistetään toimintaa, jonka tarkoituksena on parantaa tietoisuutta sairaalainfektioiden ongelmista ja ottaa mukaan vertailukelpoiset ja luotettavat tiedot näistä, erityisesti rutiinitutkimuksia sairaalaolosuhteista tehtäessä; edistetään tuntemusta ja kokemusten vaihtoa siitä, miten eri asianosaiset toimijat analysoivat, käsittelevät ja käyttävät tavanomaisille hoidoille (antibiootit) vastustuskykyisten bakteerien aiheuttamien infektioiden seurantatuloksia. 6. Edistetään tutkimuksia eräiden tartuntatautityyppien (tuberkuloosi, hepatiitti jne.) seulontatutkimusten tehokkuudesta ja toteutettavuudesta erityisesti raskaana olevien naisten osalta. Koordinoidaan tutkimusta, joka liittyy äiti - lapsi-tartuntojen minimointiin. B. Tartunnan torjuminen Tavoitteet Myötävaikuttaa ponnistuksiin HIV- ja muiden sukupuolitautitartuntojen ehkäisemiseksi erityisesti riskialttiin ympäristön ja riskikäyttäytymisen osalta sekä taata mahdollisimman hyvä rokotussuoja eräitä tartuntatauteja vastaan yhteisössä. Toimet 7. Tutkimus ja tietojen vaihto sellaisten henkilöiden ongelmista ja tilanteista, joiden käyttäytyminen on riskialtista (suonensisäisten huumeiden käyttö, prostituutio, riskialttiit sukupuolisuhteet jne.) tai joiden elinolosuhteet ovat poikkeukselliset (matkat, rangaistuslaitokset jne.), sekä tutkimus ja tietojen vaihto tartuntatavoista; kokemusten vaihto ehkäisytoiminnasta sekä riskien vähentämiseen tarkoitetuista toimenpiteistä; asianmukaisten ehkäisevien toimenpiteiden ja kokeiluhankkeiden edistäminen. 8. Näkemysten ja kokemusten vaihto tiedotuksesta; neuvonnasta ja psykologisesta avusta raskaana oleville tai lapsia haluaville naisille, jotka saattavat tartuttaa HIV:n lapseensa. 9. Tietojen vaihto tiedotuksesta ja sellaisten asianmukaisten toimenpiteiden edistäminen, joiden avulla voidaan välittää tehokasta, yleisölle ja kohderyhmille tarkoitettua tietoa sukupuoliteitse leviävien tautien tartuntariskiltä suojautumisen keinoista, erityisesti valistamiseen, tiedotukseen ja kasvatukseen tarkoitetuin kampanjoin; sekä suojautumisen aiheuttamista ongelmista ja sen käytöstä. 10. Yhteistyön sekä tietojen vaihdon edistäminen jäsenvaltioiden välillä niiden toimintalinjasta ja rokotusohjelmista sekä niiden yksityiskohtaisista toteutusmenettelyistä ja tuloksista yleisväestössä ja erityisesti lapsien, riskialttiiden ryhmien ja tietyissä riskialttiissa tilanteissa elävien henkilöiden osalta. Kokemusten ja tietojen vaihdon edistäminen rokotussuojan määrityksestä, rokotteiden haitallisten vaikutusten seuranta sekä mahdollisimman hyvään rokotussuojaan pyrkivien toimenpiteiden ja aloitteiden kannustaminen. C. Tiedotus, kasvatus ja koulutus Tavoite Myötävaikuttaa yleisön valistamiseen sekä tiedotuksen ja kasvatuksen parantamiseen sekä turvata terveydenhoito- ja muulle asianosaiselle henkilöstölle parempi koulutus tartuntatautien varhaiseksi havaitsemiseksi. Toimet Arvioidaan tiedotuskampanjoiden vaikutusta tartuntatauteihin ja niiden ehkäisyyn; edistetään jäsenvaltioiden välistä yhteistyötä tiedotuskampanjoissa kaikilla tasoilla; kehitetään menetelmiä, jotka auttavat yhdistämään ja vahvistamaan kampanjoita jäsenvaltioissa esimerkiksi toimittamalla erityisaineistoa; käytetään apuna puhelimia ja muita vastauslaitteita; määritellään ja edistetään toimintaa, joka täydentää kansallisia hankkeita, kuten verkkojen luomista ja vahvistamista sekä kokemusten ja asiantuntemuksen vaihtoa. 12. Kerätään, analysoidaan ja edistetään ehkäisytoimenpiteitä koskevien tietojen levitystä; edistetään arviointimenetelmien kehittämistä ja käyttöä ehkäisytoimenpiteiden sekä yleisölle ja kohderyhmille tarkoitettujen tiedotustoimien tehokkuuden määrittämiseksi. 13. Edistetään aloitteita, joiden tarkoituksena on todentaa ja levittää jo olemassa olevia tietoja yleisön sekä eräiden kohderyhmien HI-virukseen/aidsiin sekä sukupuolitauteihin liittyvistä tiedoista, asenteista ja käyttäytymistavoista erityisesti lasten ja nuorten osalta sekä yhteisössä toteutetuista ehkäisytoimista; tutkitaan ja arvioidaan nykyistä tiedonvälityskäytäntöä virallisissa laitoksissa kuten kouluissa, koulutuskeskuksissa ja urheiluseuroissa ja niiden ulkopuolella; edistetään aineiston sekä kasvatus- ja koulutusmenetelmien vaihtoa sekä tuetaan erityisesti sellaisille nuorisoryhmille suunnattuja kokeiluhankkeita, joita ei tavoiteta virallisten kanavien tai virallisten koulutuslaitosten kautta; kehitetään yksilön eri kehitysvaiheisiin sovellettua koulutusta sekä vaihdetaan kasvatuksellista aineistoa tätä tarkoitusta varten. Tehdään uusia Eurobarometri-tutkimuksia tietojen ja käyttäytymistapojen kehittymisestä suhteessa HI-virukseen/aidsiin, kun käytettävissä olevat tiedot eivät enää ole ajanmukaisia. 14. Edistetään aloitteita tiedotus- ja kasvatuskampanjoissa, jotka on suunnattu maahanmuuttajille jäsenvaltioissa, ottaen erityisesti huomioon kulttuuri- ja kielierot. 15. Tutkitaan ja vaihdetaan kokemuksia koulutuksesta, jota annetaan terveydenhoitohenkilöstölle sekä henkilöille, jotka ammattinsa takia ovat kosketuksissa tiettyihin tartuntatauteihin tai voivat toimia niiden ehkäisemiseksi, mukaan lukien sosiaalialan työntekijät ja psykologit, jotka hoitavat HIV-tartunnan saaneita henkilöitä ja heidän lähipiiriään, jotta voitaisiin tunnistaa toiminnan heikkoudet ja puutteet sekä vaikuttaa uusien täydentävien koulutusohjelmien viimeistelyyn ja edistämiseen; edistetään terveydenhoidon ammattihenkilöstön kanssakäymistä, jos tämä toiminta ei sisälly yhteisön muihin, jo olemassa oleviin ohjelmiin. 16. Tuetaan terveydenhoitohenkilöstön koulutusta erityisesti, kun se liittyy epidemiologian alaan, tartuntatautien varhaiseen havaitsemiseen ja seulontatutkimusten suorittamiseen niiden suhteen sekä henkilökohtaiseen neuvontaan tämän seulontatutkimuksen yhteydessä. D. HIV/AIDS-tartunnan saaneiden henkilöiden avustaminen ja syrjinnän torjuminen Tavoite Tavoitteena on myötävaikuttaa toimintaan, jonka avulla pyritään antamaan HIV-tartunnan saaneille ja aidsiin sairastuneille henkilöille heidän tarpeisiinsa soveltuvaa apua sekä estämään heihin kohdistuva syrjintä. Toimet 17. Vaihdetaan kokemuksia ja tietoja HIV-positiivisille, aidsiin sairastuneille sekä heidän lähipiirilleen annettavista apu- ja tukimuodoista. Edistetään HIV:n/aidsin psykososiaalisiin vaikutuksiin liittyviä tutkimuksia, kokeiluhankkeita ja toimintaa. 18. Laaditaan ja levitetään tiedotteita ja hakemistoja, joissa esitetään uusimmat tiedot tietoa ja apua antavista elimistä; edistetään tietoa ja psykososiaalista apua antavien yhdistysten verkkoja. 19. Analysoidaan olemassa olevia ja mahdollisia syrjintätilanteita. Vaihdetaan tietoja toimenpiteistä, joihin jäsenvaltioissa on ryhdytty syrjinnän välttämiseksi tai vastustamiseksi erityisesti työelämän, vakuutusten, luoton, asunnon, koulutuksen ja terveydenhuollon suhteen. Vaihdetaan tietoja ja kokemuksia HIV-testeihin sovellettavista toimintalinjoista ja käytännöistä. NEUVOSTON PERUSTELUT I. JOHDANTO 1. Komissio on tehnyt 9 päivänä marraskuuta 1994 Euroopan yhteisön perustamissopimuksen 129 artiklaan perustuvan ehdotuksen, joka liittyy päätökseen aidsin ja eräiden muiden tartuntatautien ehkäisemistä koskevan toimintaohjelman hyväksymisestä vuosille 1996-2000 kansanterveyden alaan kuuluvana toimintana. 2. Euroopan parlamentti, talous- ja sosiaalikomitea sekä alueiden komitea ovat antaneet kukin lausuntonsa vastaavasti 27. huhtikuuta 1995(1), 30. maaliskuuta 1995(2) ja 21. huhtikuuta 1995(3). Näiden lausuntojen valossa komissio on esittänyt muutetun ehdotuksen päätökseksi 30. toukokuuta 1995 päivätyssä kirjeessä(4). 3. Neuvosto on vahvistanut yhteisen kantansa 2 päivänä kesäkuuta 1995 perustamissopimuksen 189 b artiklan mukaisesti. II. EHDOTUKSEN TAVOITE Tämä ehdotus kuuluu tärkeysjärjestyksessä ensisijaiseen toimintaan kansanterveyden alalla harjoitettavana toimintana Euroopan yhteisön perustamissopimuksen 129 artiklan mukaisesti. Sen tarkoituksena on varmistaa "Eurooppa aidsia vastaan" -ohjelmassa, jonka toinen toimintasuunnitelma päättyy 1995 lopussa, harjoitetun toiminnan jatkuminen sekä laajentaa ohjelma käsittämään myös muita tartuntatauteja. Tässä viisivuotiskaudelle suunnitellussa toimintaohjelmassa määritellään - artikloissa toiminnan yleiset kehykset (ohjelman laatimista, toimimista, toteuttamista ja seurantaa koskevat yleiset määräykset), - liitteessä toteutettava toiminta - toisaalta HIV:n/aidsin ja sukupuolitautien osalta (tietojen keruu, lapsia ja nuoria koskevat toimenpiteet, tartunnan ehkäisy, sosiaalinen ja psykologinen apu sekä syrjinnän torjunta) - toisaalta eräiden tartuntatautien osalta yleensä (rokottamiseen liittyvä toiminta, verkkojen luominen ja kehittäminen, tiedotus, kasvatus ja koulutus, varhainen havaitseminen ja seulonta). III. YHTEISEN KANNAN ERITTELY 1. Yleiset huomiot Yhteisessä kannassaan neuvosto on säilyttänyt ehdotuksen keskeisen sisällön, mutta se esittää kuitenkin välttämättöminä pitämiään muutoksia, jotka liittyvät ohjelman esitystapaan ja toteuttamisen yleisiin seikkoihin sekä sen rakenteeseen. 2. Erityiset huomiot 2.1. Neuvoston muutokset komission muutettuun ehdotukseen Ehdotukseen tehtyihin muutoksiin, jotka yleisten seikkojen osalta vastaavat muita terveysalan ehdotettuihin ohjelmiin tehtyjä muutoksia, sisältyy: a) Ohjelman laatiminen (1 artikla) Tehtyjen muutosten tarkoituksena on täsmentää ja selventää ohjelman yleistavoitetta (2 kohta), rakennetta ja eri toiminta-alojen erityistavoitteita (3 kohta). b) Toteuttaminen (2 artikla) ja komitologia (5 artikla) Ohjelman toteuttamista koskeviin määräyksiin ja menettelyihin tehtyjen muutosten tarkoituksena on ensisijaisesti: - yksilöidä paremmin ohjelman toteuttamiseen osallistuvien toimijoiden tehtävät ja osuudet (2 artikla), - sovittaa yhteen ohjelman hallinnossa tarvittava joustavuus ja jäsenvaltioiden ottaminen aktiivisemmin mukaan tiettyihin tärkeisiin päätöksiin yhteismenettelyllä: hallintokomiteamenettelyllä viimeksi mainittujen päätösten osalta ja neuvoa-antavaan komiteaan perustuvalla menettelyllä muiden päätösten osalta (5 artikla, 2 ja 3 kohta) johdanto-osan 18 kohdassa mainitun toimielinten välisen yhteistyömenettelyn mukaisesti. - vahvistaa vaatimusta avoimuuteen ja tehokkuuteen säännöllisesti tiedottamalla myönnetystä rahoitustuesta sekä sellaisesta muiden alojen toiminnasta, joka liittyy suoraan ohjelman tavoitteiden toteuttamiseen 4 artiklan mukaisesti (5 artiklan 4 kohta). c) Rahoituspuitteet (3 artikla 1 kohta) Neuvosto on muuttanut 3 artiklan parlamentin/neuvoston/komission 6 päivänä maaliskuuta 1995 antaman julistuksen varainhoitoa koskevien säännösten sisällyttämisestä säädöksiin mukaisesti sisällyttämällä tähän artiklaan ohjelman täytäntöönpanoon vahvistettavan kokonaisbudjetin suuruuden. Neuvosto on hyväksynyt komission rahoitusselvityksessä ehdottaman määrän ottaen huomioon ehdotetun soveltamisalan laajentamisen sekä tarpeen jatkaa asianmukaisen tuen myöntämistä HI-virusta/aidsia koskevaan toimintaan. Johdanto-osaan on myös lisätty asianmukainen viimeistä edellinen kohta. d) Kansainvälinen yhteistyö (6 artikla) Neuvosto on tehnyt vain mukautuksia, joiden tarkoituksena on taata näiden määräysten yhdenmukaisuus 5 artiklan 2 kohdan f alakohdan (1 kohta) määräyksien kanssa sekä kyseisten maiden kanssa tehtyjen tai neuvoteltavana olevien sopimusten kanssa (2 kohta). e) Seuranta ja arviointi Tekstiin tehdyt muutokset eivät muuta sen asiasisältöä, ja niiden ainoana tarkoituksena on selventää yleisesti seurannan edellytyksiä sekä erityisesti arvioinnin edellytyksiä. f) Liite Ehdotetusta rakenteesta mahdollisesti aiheutuvien päällekkäisyyksien välttämiseksi neuvosto on muokannut pääotsikoita siten, että ne keskittyvät neljään toiminta-alaan, joiden erityistavoite on mainittu 1 artiklan 3 kohdan mukaisesti, ja toiminnan soveltamisala on tarvittaessa eritelty. 2.2 Euroopan parlamentin tekemät muutokset a) Komission ehdotukseensa sisällyttämät muutokset Komissio on hyväksynyt kokonaisuudessaan tai osittain 33 muutosta(5). Neuvosto on sisällyttänyt suunnitelmaansa suurimman osan näistä muutoksista, joissain tapauksissa asiasisällön osalta toisessa muodossa tai osittain (erityisesti muutokset 64, 10, 11, 15 - vrt. yhteisen kannan johdanto-osan 16 ja 19 kohta - ja 35). Ainoastaan kolmea muutosta, joissa esitettiin lisättäväksi erityisiä seikkoja johdanto-osan kohtiin, ei ole hyväksytty: muutokset 64, 14 ja 18, mitkä seikat kuitenkin asiasisältönsä osalta ovat mukana yleisellä tasolla joko toisaalla tai osittain. Muutos 60 (jonka asiasisältö on hyväksytty) ei ole enää aiheellinen ottaen huomioon otsikoiden muokkaamisen (otsikko poistettu - sisältö otettu mukaan A-6 ja C-16 kohdassa). b) Muutokset, joita komissio ei ole sisällyttänyt ehdotukseen Komissio on ilmoittanut kolmeen eri syyhyn vedoten, että se ei voi hyväksyä muita muutoksia(6). Neuvosto on yhtynyt suurimmassa osassa tapauksista komission perusteluihin. Useat näistä muutoksista sisältyvät kuitenkin neuvoston tekstiin: - muutokset 1 ja 29 toisessa muodossa (johdanto-osan 18 kohta) - muutokset 55 ja 59 osittain A-otsikon alla. PÄÄTELMÄT Neuvosto on hyväksynyt ehdotetun ohjelman asiasisällön ja ottanut samalla huomioon parlamentin lausunnon. Neuvosto on pyrkinyt selventämään asioiden esitystapaa sekä vahvistamaan edellytyksiä, joiden avulla on mahdollista varmistaa mahdollisimman suuri avoimuus ja tehokkuus ohjelman toteuttamisessa ja seurannassa. (1) EYVL N:o C 126, 22.5.1995 (2) EYVL N:o C 133, 31.5.1995, s. 23 (3) Sitä ei ole vielä julkaistu Euroopan yhteisöjen virallisessa lehdessä. (4) KOM(95) 209 lopull. (5) muutokset 2, 64, 4, 6, 7, 8, 9, 10, 11, 13, 14, 15, 16, 18, 19, 23, 24, 25, 28, 31, 32, 35, 37, 38, 39, 40, 65, 42, 50, 56, 60 ja 61, jotkut niistä osittain tai epäsuorasti (erityisesti muutokset 24, 32 ja 65) (6) muutokset 1, 5, 12, 17, 20, 21, 22, 26, 29, 30, 33, 34, 36, 43, 62, 63, 46, 47, 48, 49, 51, 52, 53, 66, 54, 55, 57 ja 59